Limpopo-selfmoord: Meisie was glo depressielyerMihandri Laboff. Foto: Facebook Mihandri Laboff (17), ŉ leerder aan die Hoërskool Hans Strijdom, se liggaam is omstreeks 18:45 deur haar kamermaat in hul koshuiskamer gevind. Sy het glo nie ŉ brief gelos nie. George Klopper, die skoolhoof, het Dinsdag in ŉ verklaring gesê die skool was bewus van haar depressie en het gesorg dat sy weekliks ŉ sielkundige sien. “In hierdie stadium is die redes [vir haar dood] onbekend en kan die skool hom nie daaroor uitlaat nie. Ná die voorval is sielkundige en pastorale hulp aan die leerders en ander betrokkenes verleen. Hierdie hulpverlening gaan voort en berading is steeds beskikbaar aan alle leerders en onderwysers,” het Kloppers gesê. Intussen het kol. Ronel Otto, woordvoerder van die polisie, gesê ŉ geregtelike doodsondersoek sal gedoen word. Magda Laboff, Mihandri se ma, het vroeg Dinsdagoggend haar hartseer in ŉ inskrywing op sosiale media uitgespreek: “My pragkind, ek gaan jou mis. Rus in vrede, liefie.” Volgens die Suid-Afrikaanse Depressie- en Angsgroep (Sadag), is selfmoord onder tieners ŉ groot probleem. Meer as 20% van die land se tieners het al selfmoord oorweeg. Tieners tussen die ouderdomme van 15 en 19 is die grootste risikogroep. Waarskuwingstekens sluit in verandering in gedrag, onttrekking van ander, verandering in eetgewoontes, ŉ abnormale obsessie met die dood of doodgaan, weggee van persoonlike besittings aan ander, buierigheid, ŉ gevoel van hopeloosheid, verandering in slaappatrone en tekens van depressie. Indien jy of iemand wat jy ken selfmoordgedagtes het of depressief voel, kan SADAG se tolvryenommer 0800 567 567 geskakel word of jy kan ŉ SMS stuur na 31393. Die hulplyn is 365 dae van die jaar van 08:00 tot 20:00 beskikbaar. Besoek ook www.sadag.org vir meer inligting.